b'\n_START_ARTICLE_\nPchum Ben\n_START_PARAGRAPH_\nEl Pchum Ben (\xe1\x9e\x94\xe1\x9e\xbb\xe1\x9e\x8e\xe1\x9f\x92\xe1\x9e\x99\xe1\x9e\x97\xe1\x9f\x92\xe1\x9e\x87\xe1\x9e\xbb\xe1\x9f\x86\xe1\x9e\x94\xe1\x9e\xb7\xe1\x9e\x8e\xe1\x9f\x92\xe1\x9e\x8c; "Dia dels Ancestres") \xc3\xa9s una festivitat religiosa cambodjana de 15 dies de celebraci\xc3\xb3, que culmina en una festa el quinz\xc3\xa8 dia del des\xc3\xa8 m\xc3\xa9s del calendari khmer, coincidint amb la finalitzaci\xc3\xb3 de la festivitat budista Vassa._NEWLINE_Aquest dia \xc3\xa9s el moment en qu\xc3\xa8 molts cambodjans presenten els seus respectes als familiars que han perdut fins a set generacions enrere. Els monjos canten sutres en llengua pali durant tota la nit (cont\xc3\xadnuament, sense interrupcions i sense dormir) com a preludi de l\'obertura de les portes de l\'infern, esdeveniment que es creu que succeeix un cop l\'any i que est\xc3\xa0 lligat a la cosmologia del rei Yama provinent del C\xc3\xa0non Pali. Durant aquest per\xc3\xadode, en qu\xc3\xa8 les portes de l\'infern resten obertes, se suposa que els fantasmes dels morts (preta) s\xc3\xb3n molt actius; les ofrenes de menjar, doncs, es realitzen per beneficiar-los, podent alguns d\'aquests fantasmes aconseguir acabar amb el seu per\xc3\xadode de purgaci\xc3\xb3, mentre que els altres poden abandonar l\'infern temporalment, tot i que al finalitzar la festivitat hi hauran de retornar per seguir patint; sense que s\'expliqui massa, els parents que no es troben a l\'infern (\xc3\xa9s a dir, que es troben al cel o reencarnats), tamb\xc3\xa9 s\xc3\xb3n imaginats beneficiant-se de les cerim\xc3\xb2nies._NEWLINE_En els temples adderits al protocol can\xc3\xb2nic, les ofrenes de menjar les realitzen els laics, que les entreguen als monjos budistes vius, tot i que aix\xc3\xad es genera una esp\xc3\xa8cie de "m\xc3\xa8rit" que, indirectament, beneficia als morts; no obstant, en molts temples tamb\xc3\xa9 es realitzen ofrenes de menjar directament dels vius als morts, com per exemple el llan\xc3\xa7ament de boles d\'arr\xc3\xb2s al cel, o l\'abocament d\'arr\xc3\xb2s en camps buits. L\'antrop\xc3\xb2leg Satoru Kobayashi va observar que aquests dos models d\'ofrena als morts es troben en competici\xc3\xb3 a les regions rurals de Cambodja, amb alguns temples preferint el primer model, de car\xc3\xa0cter can\xc3\xb2nic, mentre que d\'altres assumeixen la popular, tot i que poc ortodoxa, visi\xc3\xb3 que els vius poden alimentar als morts amb menjar f\xc3\xadsic._NEWLINE_El Pchum Ben \xc3\xa9s considerada com una festivitat pr\xc3\xb2pia de Cambodja, tot i que hi ha cerim\xc3\xb2nies similars que s\'hi poden comparar a Sri Lanka o Taiwan.'